Dr. Neal Barnard

Receptek
Bryanna Clark Grogan

FORDÍTSD VISSZA
A CUKORBETEGSÉGED

Tudományosan bizonyított
módszer a cukorbetegség
gyógyszermentes visszafordítására

A fordítás az alábbi kiadás alapján készült:

Dr. Neal Barnard / Dr. Neal Barnard’s Program for Reversing Diabetes

Rodale Books, USA, 2017

Fordította

Dr. Balla Éva Magdolna

Szerkesztette

Csémi Judit

Szaklektor

Dr. Csomai Zita

Copyright © Dr. Neal Barnard, 2017

Hungarian translation © Dr. Balla Éva Magdolna, 2022

Hungarian edition © GLB Könyvkiadó Kft., 2022

Cover design © GLB Könyvkiadó Kft., 2022

Author photo Elliott O’Donovan Photography

Cover photos shutterstock.com

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Korrektor Kővári Bettina

Nyomdai előkészítés NovaBook

Borítót készítette eyelab.dk

Elektronikus változat
Békyné Kiss Adrien

EPUB ISBN 9786156455468

MOBI ISBN 9786156455475

TARTALOM

KÖSZÖNETNYILVÁNÍTÁS

BEVEZETÉS

1. RÉSZ: AZ ÁTTÖRÉS

1. Az új alapok

2. A 2-es típusú cukorbetegség visszafordítása

3. Forradalom az 1-es típusú cukorbetegség esetében

2. RÉSZ: A PROGRAM

4. Egy hatékony új menü

5. Hogyan kezdj hozzá

6. Egészséges súlykontroll

7. Hogyan teszteld magad és kövesd nyomon fejlődésedet

8. Tökéletes étrend egy nem tökéletes világban

9. Hibaelhárítás

10. Milyen táplálékkiegészítőket kell szedni?

11. Személyre szabott testmozgás

3. RÉSZ: A TELJES EGÉSZSÉG

12. Egészséges szív

13. Egészséges idegek, szem és vese

14. Információk a klinikusok számára

MENÜK ÉS RECEPTEK

IRODALOMJEGYZÉK

Ez a könyv apám, dr. Donald M. Barnard, a kedves és bölcs orvos emlékének és a kutatási tanulmányainkban részt vevőknek szól.

Mélységesen hálás vagyok az Önök fontos hozzájárulásáért ehhez a munkához.

KÖSZÖNETNYILVÁNÍTÁS

Szeretnék köszönetet mondani a sok orvosnak, nővérnek, dietetikusnak és cukorbetegnek, akik a könyv első kiadását használták, és közben megosztották tapasztalataikat. Hangsúlyozták ennek a megközelítésnek a hatékonyságát és szükségességét egy olyan időszakban, amikor a cukorbetegség okait és táplálkozási megközelítését meglepően sok gondozó és beteg csak homályosan érti.

A kutatás, amely ebben a könyvben csúcsosodott ki, csapatmunka volt. Én különösen szeretném kifejezni legmélyebb nagyrabecsülésemet a kutatás önkénteseinek, akik elviselték a sok kora reggelt, késő éjszakát és tűszúrást egy fontos szolgálat teljesítése során, sokak érdekében. Rengeteget tanultam tőletek, és mérhetetlenül sokat segítettetek a kutatásunkban.

Nagyra értékelem a National Institute of Diabetes and Digestive and Kidney Diseases of the National Institutes of Health (Nemzeti Egészségügyi Intézetek Nemzeti Cukorbetegség és Emésztőrendszeri és Vesebetegségek Intézete) támogatását, különösen Sanford Garfield PhD és a Diabetes Action Education and Research Foundation (Cukorbetegség Elleni Fellépés Oktatási és Kutatási Alapítvány) és igazgatója, Pat DeVoe RN, BSN támogatását, akik nélkül a cukorbetegséggel kapcsolatos kezdeti kutatásunk nem lett volna lehetséges. Köszönjük a GEICO-nak is, hogy lehetővé tette számunkra, hogy teszteljük ezt a megközelítést az Egyesült Államok városaiban, és az American Diabetes Associationnak (Amerikai Cukorbetegek Szövetsége) a lehetőséget arra, hogy közben megoszthattuk az eredményeinket.

Dr. Joshua Cohen, a George Washington Egyetem endokrinológiai osztályának munkatársa fontos szerepet játszott kutatásunk tervezésében és irányításában. Dr. David J. A. Jenkins PhD, DSc egy rendkívüli mentor a Torontói Egyetemtől, akinek nagylelkűsége az idejével, tudásával és ötleteivel olyasvalami, amit remélem, hogy átadhatok más kutatóknak.

Caroline Trapp DNP, ANP-BC, CDE, FAANP rendkívüli módon alkalmazta ezt a megközelítést klinikai munkájában és az őslakos amerikaiakkal folytatott újító programjaiban, valamint Meghan Jardine MS, MBA, RDN, LD, CDE, akivel együtt több ezer gondozót oktatott és tett képessé erre a munkára.

Susan Levin MS, RD, Francesca Valente, Rosendo Flores, Jill Eckart, Suruchi Mishra PhD, Joseph Gonzales RD, Gabrielle Turner-McGrievy PhD, RD és Lisa Gloede RD, CDE óriási mértékben segített a kutatás tervezésében, és hogy a kutatásban részt vevőket az egészségesebb táplálkozás felé irányítsuk. Dr. Brent Jaster; Amber A. Green RD; Kim Seidl MS, RD; Trulie Ankerberg-Nobis RD; Dulcie Ward RD; Jennifer Reilly RD; és Mary Ellen Wolfe RN, CDE és Robyn Webb megosztották szakértelmüket és útmutatásukat velem és a kutatás résztvevőivel. Köszönet Paul Poppen PhD-nek a statisztikai elemzések tervezésében és végrehajtásában nyújtott szakértői segítségéért. Dr. Andrew Nicholson és dr. Mark Sklar irányította a cukorbetegséggel kapcsolatos kezdeti kutatásainkat, és Larry Kushi PhD végig átgondolt tanácsokat adott. Dr. John A. McDougall és Mary McDougall oktatási anyagokról és csodálatos receptekről gondoskodott. Jennie Brand-Miller PhD a Sydney-i Egyetemről kedvesen válaszolt a glikémiás index tanulmányozásával és a klinikai gyakorlatban való alkalmazásával kapcsolatos rengeteg kérdésre.

Dr. Stanley Talpers éberen figyelte a résztvevőinknél felmerülő orvosi problémákat, és dr. Brad Moore volt a biztonsági felelősünk.

Külön köszönet dr. Ernest P. Noble PhD-nek és Terry Ritchie PhD-nek a Los Angeles-i Kaliforniai Egyetemről a nagylelkűségükért és szakértelmükért a genetikai elemzések területén. Köszönet dr. Donald S. Karchernek; Terry Costának; Luce Merinónak; Estela Daynek; Patrice Moore-nak és mindenkinek a George Washington Egyetem klinikai laboratóriumi ügyfélszolgálatán.

Cael Croft készítette könyvünk gyönyörű orvosi illusztrációit.

Végül köszönöm irodalmi ügynökömnek, Brian DeFiore-nak és szerkesztőmnek, Marisa Vigilante-nak a könyv jelenlegi formájának kialakításában való közreműködésüket; és Bryanna Clark Grogannek a csodálatos recepteket.

BEVEZETÉS

A cukorbetegség új megközelítése

Ez a könyv egy forradalmi módszert mutat be a cukorbetegség megelőzésére, ellenőrzésére és visszafordítására fontos kutatási tapasztalatok alapján, amelyek drámaian megváltoztatták ennek az állapotnak a megértését. Amikor ez a könyv először megjelent, az az elképzelés, hogy a cukorbetegség drámaian javulhat, és néha, minden jel szerint, még el is tűnik, egy új ötlet volt. Az uralkodó elképzelés az volt, hogy „ha már cukorbeteg vagy, mindig cukorbeteg maradsz”, és ez az állapot úgy tűnt, hogy egyre több és több komplikációhoz vezet. Megváltoztattuk ezt a forgatókönyvet.

A kutatócsoportom által végzett tanulmányokban, amelyeket az amerikai kormány támogatásával a National Institutes of Health és a Diabetes Action Education and Research Foundation{1} finanszírozott, más kutatók munkájával együtt, mi teljesen újraterveztük a cukorbetegség étrendi megközelítését. Ha a cukorbetegséggel kapcsolatos tapasztalataid a fokozatosan növekvő gyógyszeradagok, az egyre növekvő súly és a szövődmények kockázata miatti növekvő aggodalom voltak, meg fogod tanulni, hogyan lehet megfordítani ezeket a tendenciákat.

Az étrended megváltoztatására összpontosítunk, nem a gyógyszerekre. Igen, a gyógyszereknek gyakran megvan a maguk szerepe. De sokkal inkább segítenék Neked a gyógyszerek visszaszorításában – vagy azok teljes elhagyásában. Ez azt jelenti, hogy újragondoljuk azokat az ételeket, amelyeket eszel. Hadd hangsúlyozzam, hogy nem kell csökkentened a kalóriákat, korlátoznod a szénhidrátokat vagy ragaszkodnod a kis adagokhoz. Valójában addig ehetsz, amíg jól nem laksz. Ha megéhezel az étkezések között, nyugodtan ehetsz többet. Amit mi megvizsgálunk, az az étel típusa, amit eszel. Ez lett a kritikus tényező, ahogy azt hamarosan látni fogod.

EGY ÚJ ÖTLET

Apám, dr. Donald M. Barnard egész életét a cukorbetegség kezelésével töltötte. Egy közép-nyugati (földrajzi régió az Amerikai Egyesült Államokban – a szerk.) családi farmon nőtt fel, de hamarosan rájött, hogy a szarvasmarhaüzlet nem neki való. Úgy döntött, hogy orvosi iskolába fog járni, majd a híres bostoni Joslin Klinikán töltött gyakorlata után egy forgalmas közösségi kórházban kezdett dolgozni. A cukorbetegség szakértőjeként vált ismertté a környéken. De ő és a többi orvos – és betegeik – gyakran rejtélyesnek és frusztrálónak találták a cukorbetegséget. Idézte a klinika alapítójának, dr. Elliott P. Joslin sokatmondó megjegyzését a cukorbetegség kutatásáról: „Uraim, nincs szükségünk nagy kutatási támogatásra. Amire szükségünk van, az egy új ötlet.”

Dr. Joslin ezt a megfigyelést az 1950-es években tette, és ez az igény egyre sürgetőbbé vált, mivel a betegség előfordulása rohamosan nőtt. Világszerte több mint 400 millió ember él cukorbetegséggel. Mostanáig a legtöbben úgy találták, hogy ez az állapot a legjobb esetben is egy örökös mókuskerék. A napi vérvizsgálatokkal és a gyógyszerek egyre növekvő listájával, amelyek célja csupán a betegség elkerülhetetlen káros hatásainak lassítása, a beteg élete kockázatos játszmává válik, és egyik szövődmény jön a másik után – az idegi tünetektől a látásromlásig, valamint a szív- és veseproblémákig.

Most végre van egy sokkal hatékonyabb megközelítésünk. Nemcsak egy merész új ötletről beszélek, hanem a cukorbetegség egy teljesen új megközelítéséről, amelyet teszteltünk és bizonyítottunk.

Az először a Georgetowni Egyetemen és a washingtoni George Washington Egyetemen végzett kutatássorozatban kutatócsoportunk bebizonyította, hogy sok cukorbeteg túlléphet az elkerülhetetlen hanyatlás késleltetésén, és drámaian javíthatja egészségi állapotát. Csökkenthetik vércukorszintjüket, növelhetik inzulinérzékenységüket, csökkenthetik vagy elhagyhatják a gyógyszereket, és ezt egy egyszerű étrendváltoztatással tehetik meg. A gyógyszeres kezelésekkel ellentétben a menüváltozás „mellékhatásai” jók: fogyás, alacsonyabb koleszterinszint, alacsonyabb vérnyomás és megnövekedett energia.

A kezdetektől fogva kutatásaink magasabb célt tűztek maguk elé, és agresszívabb megközelítést alkalmaztak a cukorbetegséggel kapcsolatban, mint a klinikusoké a múltban. Az első vizsgálat kicsi volt – mindössze 13 beteg –, és egy olyan programot tesztelt, amely teljes mértékben az étrend megváltoztatására támaszkodott. Nem volt új gyógyszer, nem volt bűvös táplálékkiegészítő – még egy edzésprogram sem. De az eredmények elképesztőek voltak. A betegek kétharmada olyan mértékben javult, hogy 12 héten belül csökkenteni tudta vagy elhagyhatta gyógyszereit. A tanulmány a Preventive Medicine (Megelőző Orvostudomány) című szaklapban jelent meg 1999-ben.[1]

Ezután egy második vizsgálatban, amelyben 59 különböző fokú vércukorszint-szabályozással rendelkező beteg vett részt – egyesek egészségesek, mások cukorbetegség előtti állapotban vagy cukorbetegek voltak –, azt tanulmányoztuk, hogy miért működik az étrend megváltoztatása. Világossá vált, hogy az étrendváltás valójában alapvető változást okozott magában a szervezetben. Az étrend 14 hét alatt az inzulinérzékenység – vagyis a szervezet inzulinra való reagálási képességének, a cukortároló hormonnak (az inzulin valójában nem tárolja az inzulint, hanem a vérből a sejtekbe juttatja, ezt értjük a tárolás alatt – a szaklektor), amely nem működik a cukorbetegeknél – 24 százalékos javulásához vezetett. Azok a résztvevők, akiknek a vércukorszintje az abnormális tartományban volt, látták, hogy azonnal visszatér a megfelelő szintre. Míg a testmozgás még tovább növelheti az előnyöket, az étrend megváltoztatása önmagában elég erős volt ahhoz, hogy növelje az inzulinérzékenységet és jobb ellenőrzés alá vonja a vércukorszintet. Az eredményeket 2004-ben mutattuk be az American Diabetes Association{2} tudományos ülésén, és 2005-ben tettük közzé az American Journal of Medicine-ben (Amerikai Orvostudományi Folyóiratban).[2]

Ezek a tanulmányok azt sugallták, hogy ez az új megközelítés lehet a leghathatósabb táplálkozási terv, amit valaha is a cukorbetegségre kidolgoztak. Többet tehetünk annál, mint hogy megpróbáljuk kompenzálni a hibás inzulint, ahogy azt az orvosok évtizedek óta különböző gyógyszerekkel teszik. Ehelyett segíthetünk a szervezet saját inzulinjának újra megfelelően működni azáltal, hogy közvetlenül foglalkozunk – és javítjuk – a sejtek inzulinérzékenységét, ami a 2-es típusú cukorbetegség kulcsfontosságú kérdése. Még akkor sem, ha a betegség súlyos szövődményekig fejlődött, még akkor sem késő, hogy jelentős javulás következzen be.

2003-tól kezdve a National Institutes of Health{3} támogatásával egy új kutatási vizsgálatot végeztünk, hogy összehasonlítsuk étrendünket, fej-fej mellett az American Diabetes Association (ADA) által akkoriban kihirdetett irányelvekkel. Ezek a hagyományos iránymutatások észszerűnek tűntek, és jól fogadták őket. Emberek milliói követték, gondosan csökkentve a kalóriákat és korlátozva a szénhidrátokat. De túl gyakran következett az ismerős történet: minden erőfeszítés ellenére a betegség idővel jellemzően súlyosbodott. A tanulmányt a George Washington Egyetemmel és a Torontói Egyetemmel együtt végeztük és 99, 2-es típusú cukorbetegségben szenvedő személyt tartalmazott.

A résztvevőket véletlenszerűen rendeltük vagy a 2003-as ADA-irányelveken alapuló standard diabéteszes étrendhez vagy az agresszívabb étrendhez, amelyről hamarosan többet fogsz megtudni. Közben bemutattam a tanulmány kezdeti eredményeit az ADA, az American Association of Diabetes Educators (Amerikai Diabétesz Oktatók Szövetsége) és az American Public Health Association (Amerikai Közegészségügyi Egyesület) tudományos találkozóin.

Egy alapos elemzésben, amelyben a testmozgás és a gyógyszerhasználat állandó volt, azt találtuk, hogy az új étrend háromszor hatékonyabban szabályozza a vércukorszintet, mint az előző „legjobb” étrend. Felgyorsítja a fogyást is, és jobban szabályozza a koleszterint, mint a régi aranystandard. Más kutatók kimutatták, hogy ez a fajta étrend drámai előnyökkel jár a szívre nézve is, és a vérnyomás nagymértékű javulásához vezet. Ez lehetővé teszi sok ember számára, hogy újra kézbe vegye az életét, és visszatérjen az egészséghez és a vitalitáshoz.

Ezután két tanulmányt végeztünk a GEICO biztosítótársasággal, hogy megnézzük, hogyan alkalmazható munkakörnyezetben 10 különböző városban. Egyszóval, nagyszerűen működik és könnyen megvalósítható. Dokumentáltuk hatékonyságát az előrehaladottabb cukorbetegség esetében is, az idegi tünetek javulására összpontosítva.

Ez a könyv lefordítja ezeket a tudományos áttöréseket olyan eszközökre, amelyeket használhatsz: egy könnyen követhető tervet egyszerű étkezési irányelvekkel.

AZ 1-ES TÍPUSÚ CUKORBETEGSÉG ÚJ ÉRTELMEZÉSE

Az 1-es típusú cukorbetegség sokkal kevésbé gyakori, mint a 2-es típusú. Általában gyermekkorban diagnosztizálják, és mindig inzulinnal kezelik – innen a korábbi neve, gyermekkori cukorbetegség és inzulinfüggő cukorbetegség.

A 2-es típusú cukorbetegségben szenvedőkkel ellentétben az 1-es típusú betegeknek mindig kell inzulint alkalmazniuk. De használhatják az étrendi és életmódbeli változtatásokat, hogy minimálisra csökkentsék az adagokat és enyhítsék a szövődmények kockázatát. Új ismeretekkel rendelkezünk az 1-es típusú cukorbetegség alapvető okairól is. Meglepő lehet, ha megtudod, hogy az 1-es típusú cukorbetegséghez vezető folyamat akkor kezdődik, amikor a szervezet immunrendszere megtámadja a hasnyálmirigy inzulintermelő sejtjeit. Mint látni fogod, az új kutatások feltárták, hogy mi lehet, ami kiváltja ezt a támadást, és mi segíthet ezt megelőzni.

SZEMÉLYES SIKER

Vessünk egy pillantást azoknak az embereknek a tapasztalataira, akik követték az ebben a könyvben leírt programot.

Nancy

Nancy a The Washington Post egyik hirdetéséből értesült a kutatásunkról. Nála 8 évvel korábban 2-es típusú cukorbetegséget diagnosztizáltak. Egyik unokatestvére részlegesen elvesztette látását a betegség miatt, és a nem működő veséje miatt dialízisre kényszerül. Nancy nem akarta, hogy ez legyen a jövője. Harcolni akart.

Mielőtt csatlakozott a kutatásunkhoz, a dolgok rossz irányba fordultak. Bár követte a cukorbetegségre előírt étrendet, vércukorszintje fokozatosan romlott, és az étrend semmit sem tett annak megakadályozására, hogy a súlya felfelé kússzon.

Két évvel a diagnózis után az orvosa felírta neki az első cukorbetegség elleni gyógyszerét, végül az orvosa úgy érezte, hogy két gyógyszerre van szüksége. A vércukorszintje tovább emelkedett. Amikor belépett a kísérletünkbe, a hemoglobin HbA1c-szintje – a vércukorszint szabályozásának kulcsfontosságú indexe, amelynek 7,0 százalék alatt kell lennie – az egészségtelen 8,3 százalék volt.

Nancy azért csatlakozott a tanulmányhoz, mert inkább az ételre, mint a gyógyszerekre szeretett volna összpontosítani. A cukorbetegség robbanásszerű növekedésével a népességben intuitív módon úgy érezte, hogy a probléma forrásának olyan ételeknek kell lenniük, amelyeket megeszünk, és hogy a megoldásnak is ott kell lennie.

Megmutattuk neki, hogyan változtasson az étrendjén. Nem volt határa annak, hogy mennyit ehet, vagy hogy hány kalóriát vagy gramm szénhidrátot vehet fel. De megkértük, hogy jelentős változtatást hajtson végre az általa választott ételek típusán.

Először azt is megkértük, hogy ne végezzen gyakorlatokat – vagyis ne változtasson a testmozgási szokásain –, mert azt akartuk látni, hogy az étrend önmagában milyen változásokat okoz. Ez nagyon megfelelt neki – nagyon elfoglalt volt az irodájában, mindennap hosszú órákat dolgozott, és a testmozgás nem volt éppen a kedvence.

Legalábbis még nem.

Ahogy elkezdte követni az ajánlásainkat, a súlya elkezdett csökkenni, a vércukorszintjével együtt, az utóbbi meglepő sebességgel. Miután évekig felfelé és felfelé haladt, a tendencia kezdett megfordulni. 11 hét után megmérte magát: 6 kilót fogyott. És amikor feltűrte az ingujját, és megnéztük a HbA1c-jét, azt találtuk, hogy 8,3 százalékról 6,9 százalékra csökkent. Mindez körülbelül 3 hónap alatt. Az inzulinérzékenysége visszatért.

Nancy vércukorszintje tovább csökkent. Valójában annyira esett, hogy világossá vált, hogy a gyógyszerei most túl erősek neki. Az általa szedett gyógyszerek kombinációja, valamint az új, hatékony étrendváltozás valójában túl alacsony vércukorszintet okozott. Itt volt az ideje, hogy csökkentse a gyógyszereit. De ahogy csökkentettük az adagjait, kiderült, hogy nem elég. Néhány hónap elteltével teljesen le kellett állítanunk az egyiket.

Valamivel több mint egy évvel azután, hogy csatlakozott a tanulmányhoz, 18 kilóval könnyebb volt. Abbahagyta a cukorbetegség elleni gyógyszereket, ennek ellenére a HbA1c-je mégis jobb, mint korábban, 6,8 százalék, az utolsó tesztjén.

„Az eredmény egyszerűen hihetetlen – mondta. – De nem csak a fogyásról van szó. Az értékeim drámaian javultak.”

És volt még valami – egy másik előny, amire nem számított. Évekig olyan súlyos ízületi gyulladása volt, hogy nem tudott kinyitni egy üveget. Néhány hónapos új étrend után hirtelen rájött, hogy ízületi gyulladásának tünetei teljesen eltűntek. (Lenyűgöző számú tudományos szakirodalom van az étrend és az ízületi gyulladás kapcsolatáról, amit egy korábbi könyvben, Foods That Fight Pain [Ételek, amik harcolnak a fájdalom ellen] foglaltam össze.) A történet legjobb része: Nancy tapasztalata nem szokatlan azok számára, akik a hamarosan elolvasandó étrendváltoztatásokat alkalmazzák.

Vance

Vance mindössze 31 éves volt, amikor cukorbetegséget diagnosztizáltak nála. Épp akkor váltott új orvosra, és a diagnózis egy rutin vérvizsgálat után jött. Az édesanyja szülei szenvedtek ebben a betegségben, de addig a pontig Vance többé-kevésbé jó egészségnek örvendett. 12 évig rendőr volt, és most egy bankban dolgozott, és egyáltalán nem volt beteges. A cukorbetegség mindent megváltoztatott. „Ha nem veszítem el a lábamat, vagy nem vakulok meg, akkor dialízisre kerülhetek” – mondta. És az igazság az volt, hogy egyáltalán nem volt tökéletes formában. Az évek során fokozatosan hízott, és alig 183 cm magasan 125 kilós volt. „Nem vettem túl komolyan az étrendemet vagy az egészségemet – mondta. – Steakszendvicsen, péksüteményen, sertésbordán és csirkén nőttem fel. Grilleztünk és sütögettünk. Volt némi zöldség, de nem sok friss élelmiszer. Nem mozogtam. Szóval nem vettem egyiket sem túl komolyan.”

A súlyproblémákkal együtt nehézségek merültek fel a szexuális teljesítőképességével kapcsolatban. Az impotencia sok cukorbeteg férfit érint, és gyakori a túlsúlyos férfiaknál. Az orvosa Metformint, egy a vércukorszint csökkentésére általánosan használt gyógyszert írt fel neki.

Vance tudomást szerzett a kutatásunkról, és úgy döntött, hogy jelentkezik – annak ellenére, hogy volt néhány aggálya étrendjének megváltoztatásával kapcsolatban. „Soha nem volt semmilyen étrendi korlátozásom vagy szabályom – mondta. – Soha nem próbáltam diétázni. Mindig azt ettem, amit akartam.” De a felesége már egy ideje vegetáriánus volt, és izgatott volt, hogy Vance is készen áll a változásra.

Az eredmény elég gyorsan jött. A súlya csökkenni kezdett, és egy év alatt – meglepetésére – körülbelül 27 kilót fogyott. HbA1c-je, ami 9,5 százalék volt a vizsgálat elején, 7,1 százalékra csökkent mindössze 2 hónap alatt. A kísérletben eltöltött tizennégy hónap után 5,3 százalék lett. Az orvosa el volt ragadtatva, és azt mondta, itt az ideje, hogy abbahagyja a Metformint.

Még egy meglepetés, a szexuális teljesítőképességgel kapcsolatos problémája gyakorlatilag 3 hónapon belül eltűnt. „Nem voltam ilyen jó formában, mióta a rendőrakadémián voltam. Olyan, mintha egy súlyt vettek volna le rólam – mondta. – Amikor elmondtam anyámnak, hogy mit csinálok – hogy megváltoztattam az étrendemet – annyira boldog volt, majdnem elsírta magát, mert az apám 30 évesen halt meg. Amikor a nagyapám meghalt, én voltam a legidősebb férfi a közvetlen családomban. Hajlamosak vagyunk elég gyorsan elmenni. De látta, hogy más úton járok. Gondoskodom magamról.”

SIKER

Amint a könyv első kiadása megjelent, sokkal több emberről hallottunk, akik ezt a módszert alkalmazták, és meglepő eredményeket értek el. Egy angliai olvasó ezt az üzenetet küldte:

Tavaly szeptemberben diagnosztizáltak nálam 2-es típust, és az orvosom és kollégái itt az Egyesült Királyságban a szokásos étrendi/életmódbeli tanácsokat adták nekem. Kezdetben a cukorbetegségem enyhe volt, és egyszerűen diétával/sporttal kezeltem. Az idő előrehaladtával azonban romlott, egyre erősebb és erősebb gyógyszereket igényelt, és elkezdtem tapasztalni a cukorbetegség tipikus szövődményeinek korai szakaszát. Kaptam egy példányt Neal könyvéből egy gondoskodó és aggódó barátomtól. Először szkeptikus voltam, mert az összes (nehezen betartható) étrendváltoztatás, amit addig a pontig csináltam, nem tűnt hasznosnak a probléma kezelésében. Azonban megfogadtam a könyvben szereplő tervet, és tényleg elkezdtem élvezni az ajánlott ételek fogyasztását.

Három hónappal azután, hogy elkezdtem Neal étrendjét, megkaptam a (diagnózis óta) második felülvizsgálatomat. Nagyon rövid időn belül behívtak az orvosi rendelőbe anélkül, hogy az adminisztrátor telefonon magyarázatot adott volna, csak azt mondták, hogy „ma találkoznunk kell önnel, hogy a véreredményeit megvitassuk”. Nyilvánvalóan nyugtalan voltam, hogy finoman fogalmazzak, és azon aggódtam, hogy a doki milyen rossz híreket fog közölni. Az orvos azonban behívott, hogy megkérdezze, mit csinálok, mert „a vérképe most normálisabb, mint az enyém, és én nem vagyok cukorbeteg”. Majd azzal folytatta: „Nem mondhatom, hogy már nem cukorbeteg, mert nincs gyógymód a cukorbetegségre, de ön gyakorlatilag nem diabéteszes.”

Az orvosom megdöbbent a véreredményemen; azt mondta, hogy a legnagyobb javulás, amit valaha idáig látott, általában nem volt több mint 5–10 százalék a legjobban kezelt cukorbetegségben szenvedő betegeknél. A vérképem több mint 60 százalékkal jobb volt, mint az utolsó januári eredményeim (mielőtt elkezdtem Neal diétáját). Az orvosom most a többi diabéteszes betegének is Neal diétáját javasolja.

Egy másik olvasó, Patricia védelmi elemzőként dolgozott a Pentagonban. Élete nagy részében küzdött a súlyával, és végül 42 kilóval nehezebb volt, mint amilyen akart lenni. 58 éves korában cukorbetegség alakult ki nála, és a szívében elzáródott artériák voltak. Sokkal gyakrabban járt az orvosi rendelőbe, mint szerette volna, és naponta 13 tablettát vett be és két injekciót adott be magának.

De tudomást szerzett a megközelítésünkről, és alkalmazni kezdte. Patricia végül 43 kilót fogyott. Leállt az összes cukorbetegség elleni gyógyszerével. Több energiája van, mint évek óta bármikor. A férje követte a példáját, és ő is karcsúsodott. Olyan dolgokat csinálnak, amiket korábban nem tudtak megtenni, és nagyszerűen érzik magukat.

Egy portlandi hölgy azt írta, hogy második gyermeke születése után kezdett hízni. Esténként egy call centerben dolgozott, és amikor befejezte a munkát, hazafelé menet az autós étteremben találta magát, egészségtelen dolgokat és több ételt rendelt, mint amennyire szüksége volt. Idővel majdnem 45 kilót hízott.

Ez a pluszsúly nagyon megviselte, és fokozatosan megfosztotta őt azoktól a dolgoktól, amit szeretett csinálni. Egyik évben elment a családjával Disneylandbe, és rájött, hogy nem igazán tud járni a különböző látnivalók között. Nem volt energiája, és fájt a lába. Fél óra múlva kakilnia kellett, és el kellett mennie.

Egy nap az üzemorvos asszisztense kereste, hogy haladéktalanul tájékoztassa néhány laboreredményről, amelyeket nála végeztek. Az éhgyomori vércukorszintje 15,4 mmol/l volt, ami kontrollálatlan cukorbetegségnek tűnt.

Ez egy nagy ébresztő volt. Nemcsak túlsúlyos, bajban is volt.

Nos, információkat talált a csoportomban a súlyproblémák és a cukorbetegség kezelésére. A mi módszerünk az ételre összpontosított, lehetővé téve, hogy annyit egyen, amennyit csak akar, az elfogyasztani kívánt étel típusára összpontosítva. Ez nagyon kecsegtető volt számára, így hát belevágott.

Az első 3 hétben 3 kilót fogyott, és a vércukorszintje is elkezdett csökkenni. Egy év alatt 27 kilót fogyott. És ma az általa vágyott súlyban van. És mi van a cukorbetegségével? Nos, a vérvizsgálat szerint a HbA1c 10,1 volt, amikor elkezdte – ez már a diabetikus tartományban van. De fokozatosan ment lefelé és le és le, és ma már jóval a diabéteszes tartomány alatt van. És a koleszterinje 63 ponttal zuhant.

És az energiája visszatért. Emlékszel a problémákra, amivel a disneylandi séta alatt küszködött? Nos, ma órákig talpon van, új alkalmazottaknak tart képzéseket. És van energiája, amit elégethet.

A bőre foltos és vörös volt. És most újra olyan, amilyennek lennie kell. A fejfájás, a gyomorfájás és a lábfájás mind elmúlt, és jól érzi magát.

Átvette az irányítást, leadta ezt a túlsúlyt, és visszanyerte az energiáját. És szeret olyan egészséges ételeket enni, amelyek neki dolgoznak, nem ellene.

Sok-sok történet van még igazi emberek nagy sikereiről. De most itt az ideje, hogy elkezdd a saját sikertörténetedet.

ÁTVENNI AZ IRÁNYÍTÁST

A Nancy, Vance és a többiek, akikről itt olvastál, által elfogadott étrend – és amit, remélem, hogy hamarosan Te is el fogsz kezdeni – sokkal többet tesz, mint egyszerűen csak enyhíti a cukorbetegséget, mint más diéták teszik. Célja a betegség alapvető okainak kezelése.

Mint a tanulmányunkban részt vevők megtudták, a folyamatosan felfelé kúszó vércukorszintek is csökkenhetnek. A cukorbetegséghez vezető út valójában kétirányú.

Függetlenül attól, hogy 2-es típusú cukorbetegséged van-e, és szeretnéd átvenni az irányítást az egészséged felett, vagy 1-es típusú cukorbetegséged van, és csökkentened kell a betegség káros hatását az életedre, ezt a programot számodra terveztük.

Azonban a kutatásunk – és ez a könyv – egy tágabb célt is szolgál. Egyre több és több embert, köztük meglepően sok gyermeket diagnosztizálnak cukorbetegséggel mindennap. Ők és családjaik komoly személyes árat fizetnek ezért az állapotért. És a klinikák, az egészségügyi szervezetek, a biztosítók és a kormányzati programok küzdenek, hogy lépést tartsanak a sok komplikáció miatt felmerülő gyógyszerköltségekkel, orvoslátogatási és kórházi díjakkal. Sok veszélyeztetett ember számára egyszerűen csak idő kérdése, hogy diagnosztizálják őket. Reméljük, hogy az étrend és a táplálkozás új iránya, ha elég széles körben alkalmazzák, nagyban hozzájárulhat e problémák megoldásához.

Ez a program valóban forradalmi változást jelent abban, ahogyan erről az egyébként könyörtelen betegségről gondolkodunk. A cukorbetegség többé már nem olyan állapot, amellyel egyszerűen együtt kell élnie. Nem kell lassan és elkerülhetetlenül rosszabbodnia. Épp ellenkezőleg. Ha cukorbeteg vagy, itt az ideje, hogy visszakapd az életed.

Mi nem kezeljük a cukorbetegségedet. Ez a program inkább arra szolgál, hogy segítsen megérteni a cukorbetegség okát, és hogy hogyan lehet azt a lehető legteljesebb mértékben korrigálni az étrend és az életmód megváltoztatásával. Ha még nem vagy cukorbeteg, de veszélyben vagy, ez egy hatékony program ennek megelőzésére.

„Nekem való ez a program?” – kérdezheted. A válasz egy nyomatékos igen. Itt van, miért.

• Akár szeretsz főzni, akár inkább éttermekben étkezel, könnyen válthatsz a szükséges étrendre. Azért teszem ezt a pontot ide, mert egyesek azt képzelik, hogy az étrend megváltoztatása azt jelenti, hogy minden ételt a saját konyhájukban kell elkészíteni. Fordítás: órákon át tartó munka. Ha belsőleg felnyögsz erre a gondolatra, én biztosan megértem: már régen megtanultam, hogy az én temperamentumom nem alkalmas arra, hogy sok időt töltsek a konyhában. Talán én a „szobaszolgálat nevű génnel” születtem, és talán te is. Tehát megmutatom, hogyan kell megtervezni egy egészséges menüt, és hogyan lehet a javadra fordítani, függetlenül attól, hogy szeretsz-e főzni, vagy sem. A kutatásban részt vevők közül sokan utaznak, éttermekben esznek, vagy a vállalati étkezdében. Ez a program működött náluk, és működhet nálad is.

• Nem számít, hogy szereted-e a testmozgást, vagy soha nem voltál képes ragaszkodni egy edzéstervhez. A fent leírt fejlesztések testmozgás nélkül készültek. Valójában kutatási kísérleteink általában kihagyják a testmozgást, mert el kell különítenünk az étrendváltozások hatását annak érdekében, hogy teszteljük a módszert. Ha már itt tartunk, a testmozgás fontos része a cukorbetegség kezelésének, és ez a könyv megmutatja, hogyan hozhatod be az életedbe észszerű, biztonságos és hatékony módon. Ha azonban ízületi problémák, szívbetegség vagy súlyos elhízás miatt nem tudsz jelentős testmozgást végezni, vagy ha úgy találod, hogy egyszerűen nem tudsz ragaszkodni egy edzésprogramhoz, örömmel fogod hallani, hogy az étrend előnyeinek áldásos hatása nem függ aktivitási szinted változásától.

• Ha úgy érzed, hogy egyszerűen nem tudsz ragaszkodni egy diétához, teljesen megértem. Ezért csak arra koncentrálunk, hogy mit eszel, nem arra, hogy mennyit. Addig ehetsz, amíg jóllaksz, és nassolhatsz is, amikor csak akarsz. Azonban egy kis energiát be kell fektetned: meg kell tanulnod új módon gondolkodni az élelmiszerekről. És el kell felejtened néhány régi, elavult elképzelést. És ha túlsúlyos vagy, nagyon valószínű, hogy új ruhákat kell vásárolnod!

MIT JELENT, HOGY VISSZAFORDÍTANI A CUKORBETEGSÉGET?

A legtöbb cukorbeteg olyan úton találja magát, ami súlya fokozatos növekedéséhez, vércukorszintje lassú emelkedéséhez, nagyobb gyógyszerdózisokhoz és súlyosbodó szövődmények felé vezet. A cukorbetegség visszafordítása azt jelenti, hogy megfordítjuk ezt a tendenciát. Ha a súly a kérdés – akkor az fokozatosan, de határozottan csökkenhet. A korábban megemelkedett vércukorszintértékek is csökkenhetnek. Az újra és újra megemelt gyógyszerdózisok szintén csökkenhetnek. Az olyan tünetek, mint a neuropátia – a lábfej és a lábszár idegi fájdalmai – javulhatnak, sőt el is tűnhetnek. A szívbetegség is visszafordítható.

Teljesen elmúlik a betegség? Vannak, akik azzal érvelnek, hogy ha valaki cukorbeteg, akkor az a személy mindig az marad, még akkor is, ha a vérvizsgálatok eredményei annyira javulnak, hogy az állapot már nem diagnosztizálható. Úgy gondolják, hogy a 2-es típusú cukorbetegséget lehetővé tevő genetikai tulajdonságok nem tűnnek el, és az 1-es típusú cukorbetegség folyamatos inzulinkezelést igényel, függetlenül attól, hogy mennyire jól módosítod az étrendedet.

Nem lehet előre megmondani, hogy milyen messzire juthatsz el. Képes leszel-e csökkenteni a gyógyszeradagokat, elhagyni néhány vagy talán az összes gyógyszeredet, vagy annyira csökkenteni a vércukorszintedet, hogy soha senki sem találná ki, hogy valaha is cukorbeteg voltál? Ezek olyan kérdések, amelyekre a saját tapasztalataid fognak választ adni, de megígérhetem, hogy ez a könyv megtanítja neked, amit tudnod kell arról, hogy hogyan fogj munkára egy hatásos ételreceptet. A történet hátralévő részét te írhatod meg.

Nagyon hálás lennék, ha tudatnád másokkal, amit csinálsz, és esetleg kölcsönadnád ezt a könyvet cukorbeteg barátaidnak vagy családtagjaidnak. Mi biztosak vagyunk abban, hogy meg tudjuk fordítani ezt a betegséget az érintetteknél, de egy nemzetközi járvány legyőzése magasabb szint, és csapatmunkát igényel. Remélem, hogy csatlakozol ehhez a fontos ügyhöz az egészségügyi szakemberekkel, a kutatás résztvevőivel és családjaikkal együtt.

Köszönöm, és sok sikert a programhoz!

IRODALOMJEGYZÉK

BEVEZETÉS

[1] A. S. Nicholson et al., “Toward Improved Management of NIDDM: A Randomized, Controlled, Pilot Intervention Using a Low-Fat, Vegetarian Diet,” Preventive Medicine 29 (1999): 87–91.

[2] N. D. Barnard et al., “The Effects of a Low-Fat, Plant-Based Dietary Intervention on Body Weight, Metabolism, and Insulin Sensitivity,” American Journal of Medicine 118 (2005): 991–97.

{1} Nemzeti Egészségügyi Intézet és a Cukorbetegség Elleni Fellépés Oktatási és Kutatási Alapítvány

{2} Amerikai Cukorbetegek Szövetsége

{3} Nemzeti Egészségügyi Intézet